Vastagabbak lesznek az iPhone 13 mobilok
A MacRumors forrásai szerint a kamerasziget is jobban kiáll majd a hátlapból a következő modelleknél.
Sokat lehetett már hallani arról, hogy miben változnak az Apple idén ősszel várható iPhone 13 okostelefonjai. A MacRumors nemrég hozzájutott pár vázlathoz, amelyek alapján az Apple következő mobiljai vastagabbak lesznek, mint az iPhone 12 modellek. 7,4 mm-es készülékvastagság helyett 7,55 mm-es vastagsággal lehet számolni.

A gyakorlatban ezt a különbséget szinte lehetetlen lesz észrevenni, azonban sajnos ez épp elég lehet ahhoz, hogy az eddigi tokok ne legyenek használhatóak az új modellekkel.

Emellett ráadásul látványos változás jöhet az iPhone 13 Pro és Pro Max modellek kameraszigeteinél. A kamerasziget az új modelleken sokkal nagyobb lesz, és jobban ki is áll majd a hátlapból. A 12 Pro modelleknél 1,5-1,7 mm-rel emelkedik ki a kamerasziget, a 13 Pro modelleknél ez az érték 3,65 mm-re nő állítólag. Minderre a szenzoreltolásos kamerastabilizálás miatt lehet szükség, amit a normál és az ultraszéles kameránál is bevethetnek idén.
Tech Apple iPhone okostelefon